Пяць гадоў таму сталічная плошча Свабоды ўпершыню стала месцам, дзе прынята праводзіць чэрвеньскія суботы, слухаючы джаз. Цяпер ужо музычныя вечары каля ратушы — адна з традыцыйных культурных падзей лета. І чакаюць яе не толькі мінчукі. На бясплатныя канцэрты з удзелам зорак сусветнага маштабу ахвотна едуць і жыхары іншых гарадоў Беларусі. З мінулага года ў фестывалі “Джазавыя вечары з банкам БелВЭБ” удзельнічаюць яшчэ і прадстаўнікі будучага зорнага пакалення. Да выступу ў наступную суботу, якім распачнецца сёлетняя серыя канцэртаў, рыхтуецца 12-гадовы трамбаніст з пасёлка Чырвоная Слабада Салігорскага раёна Ілья КІСЯЛЁЎ.